૧૯૯૦ના ઇંગ્લૅન્ડના સફળ પ્રવાસોથી પરત આવતાં મુંબઈ એરપૉર્ટ ઉપર પોતાના સામાનની પ્રતીક્ષા કરતા સચીનની નજર પ્રેક્ષકોની ગૅલેરીમાં ઑરેંજ કલરની જરસી અને બ્લૂ જીન્સ પહેરેલી અત્યંત આકર્ષક અને દેખાવડી છોકરી ઉપર પડી. આ અલપઝલપ જોયેલ છોકરીને ફરી વખત એરપૉર્ટની બહાર નીકળતાં જોઈ. આ વખતે સચીનની સાથે તેના બંને ભાઈઓ હતા. સ્વભાવે શરમાળ સચીન આ અંગે કાંઈ બોલી શક્યો નહીં. પરંતુ અંજલિને સચીનમાં રસ પડ્યો અને તે સચીનને મળવા આતુર હતી. તેણે તેના મિત્ર પાસેથી સચીનનો ફોન નંબર મેળવ્યો અને તેને મળવા કહ્યું. સચીને તેને ક્રિકેટ ક્લબ ઑફ ઇન્ડિયા પર કે જ્યાં તે મૅચ રમતો હતો ત્યાં બોલાવી. જોકે અહીં ખાસ વાતચીત ન થઈ શકી. માત્ર બંનેએ એકબીજાને ફોન નંબર આપ્યા અને ફોન પર વાતચીતની શરૂઆત થઈ.